‘સેવા ફાઉંડેશન’ (Seva Foundation, USA) ની સ્થાપનાનો વિચાર લેરી બ્રિલિયંટને ભારત અને એશિયન દેશોમાં લોકોની સ્વાસ્થ્યવિષયક સમસ્યાઓ જાતે જોયા પછી આવ્યો. આ દેશોમાં અંધાપાની સમસ્યા પર તેમને કામ કરવાની જરૂરત જણાઇ. લેરી બ્રિલિયંટે રામદાસ તથા વેવી ગ્રેવી (Wavy Gravy) જેવા મિત્રોના સહકારથી 1978માં અમેરિકામાં ‘સેવા ફાઉંડેશન’ની સ્થાપના કરી. તેમાં પ્રથમ નોંધપાત્ર મદદ ‘એપલ’ના સ્ટીવ જોબ્સ તરફથી મળી. સ્ટીવ જોબ્સે 5000 ડોલરનો માતબર ફાળો આપ્યો. આ સમયે સ્ટીવ જોબ્સની કંપનીએ ‘એપલ-2’ (APPLE II) કોમ્પ્યુટર તૈયાર કર્યું હતું. ‘સેવા ફાઉંડેશન’ને ભારત-નેપાલમાં વિસ્તૃત ફલક પર સેવાકાર્ય કરવા માટે એવા કોમ્પ્યુટર તથા સોફ્ટવેરની જરૂર હતી જે વિશાળ ડેટા સ્ટોર કરી શકે તથા ઝડપથી તેની એનાલિસિસ પણ કરી શકે. સ્ટીવ જોબ્સે ઉદારતાથી ‘એપલ-2’ ઉપરાંત વિઝિકેલ્ક (VisiCalc) સોફ્ટવેરની ભેટ આપી. 1978થી આરંભાયેલ ‘સેવા ફાઉંડેશન’ની સેવાયાત્રા આજે વીસ દેશો સુધી વિસ્તરેલ છે. લેરી બ્રિલિયંટની આ સેવાસંસ્થાએ અંધાપાથી પીડિત 35 લાખ લોકોને દ્રષ્ટિ આપી છે.